केरल में कोरोना के 12,469 नए मामले सामने आए, दी गई लॉकडाउन की पाबंदियों में सीमित ढील
केरल में बृहस्पतिवार को कोरोना वायरस संक्रमण से 88 और रोगियों की मौत के साथ ही मृतकों की तादाद 11,743 तक पहुंच गई है जबकि 12,469 नए मामले सामने आने के बाद संक्रमितों की कुल संख्या बढ़कर 27,73,943 हो गई।
तिरुवनंतपुरम: केरल में बृहस्पतिवार को कोरोना वायरस संक्रमण से 88 और रोगियों की मौत के साथ ही मृतकों की तादाद 11,743 तक पहुंच गई है जबकि 12,469 नए मामले सामने आने के बाद संक्रमितों की कुल संख्या बढ़कर 27,73,943 हो गई। संक्रमण दर गिरकर हाल के महीनों में सबसे कम 10.85 प्रतिशत पर आ गई है। स्वास्थ्य विभाग की ओर से जारी एक विज्ञप्ति में कहा गया है कि 13,614 और लोगों के संक्रमण मुक्त होने के बाद ठीक हो चुके लोगों की कुल संख्या 26,53,207 हो गई है। विज्ञप्ति में कहा गया है कि उपचाराधीन रोगियों की संख्या 1,08,560 है। दोपहर दो बजे से पहले के 24 घंटों के दौरान 1,14,894 नमूनों की जांच की गईं। 18 इलाकों में संक्रमण की दर 30 प्रतिशत से अधिक है। वहीं राज्य सरकार ने कोरोना वायरस पर नियंत्रण के लिए लागू लॉकडाउन के 40 दिन बाद सीमित तरीके से दुकानों को खोलने और समिति आधार पर सार्वजनिक परिवहन का संचालन करने की अनुमति दी है। आठ मई से लॉकडाइन लागू है। मुख्यमंत्री ने पहले कहा था कि स्थानीय स्वयं शासी निकायों में औसत साप्ताहिक संक्रमण दर के हिसाब से रियायत दी जाएगी। राज्य में बृहस्पतिवार को अधिकतर जगह पर शराब की सरकारी दुकानों पर भीड़ देखी गई लेकिन लोगों ने सामाजिक दूरी और कोविड-19 के अन्य प्रोटोकॉल का पालन किया। सरकार ने औद्योगिक और कृषि क्षेत्र से संबंधित गतिविधियों पर रोक हटा दी है। मुख्यमंत्री पिनराई विजयन ने 15 जून को कहा था, “जरूरी सामान की दुकानें रोजाना सुबह सात से शाम सात बजे तक खुलेंगी। अक्षय केंद्र सोमवार से शुक्रवार तक खुलेंगे। केंद्र और राज्य सरकार के कार्यालय, सार्वजनिक क्षेत्र के उपक्रम, सरकारी कंपनियां, आयोग, निगम और स्वायत्त संस्थान 17 जून से 25 प्रतिशत कर्मचारियों के साथ रोटेशन के आधार पर काम करने सकेंगे।” हालांकि, सरकार ने शादियों और अंतिम संस्कार में शिरकत करने वालों की संख्या 20 तक सीमित कर दी है और कहा है कि किसी भी सामाजिक समारोह या सार्वजनिक कार्यक्रमों की अनुमति नहीं है। निजी कंपनियों को बृहस्पतिवार से 50 प्रतिशत क्षमता के साथ काम करने की इजाजत दी गई है। ये भी पढ़ें